Datum: 4. 3. 2024

S P O R O Č I L O Z A J A V N O S T

**OBJAVLJENA JAVNA RAZPISA ZA OBNOVO KMETIJSKIH GOSPODARSTEV PO NARAVNI NESREČI – POPLAVAH AVGUSTA 2023**

**Ljubljana, 4. marec 2024 – Ministrstvo za kmetijstvo, gozdarstvo in prehrano je v petek, 1. marca 2024, v Uradnem listu objavilo dva javna razpisa iz naslova Programa razvoja podeželja RS 2014–2020 v skupni višini 14 milijonov evrov za naložbe v obnovo kmetijskih gospodarstev po naravni nesreči – poplavah avgusta 2023. Vloge je mogoče predložiti od 25. marca 2024 do vključno 22. maja 2024, do 14. ure.**

Javna razpisa sta bila pripravljena kot odziv na naravne nesreče, ki so prizadele Slovenijo avgusta 2023.

**Javni razpis iz podukrepa 5.2 Podpora za obnovo kmetijskega zemljišča in potenciala kmetijske proizvodnje, ki sta bila prizadeta zaradi naravnih nesreč, slabih vremenskih razmer in katastrofičnih dogodkov**

Podpora se dodeli za individualne naložbe kmetijskih gospodarstev v osnovna sredstva za primarno kmetijsko pridelavo, ki so bila poškodovana ali uničena v poplavah avgusta 2023, in sicer za:

* obnovo gospodarskih poslopij in drugih objektov za kmetijsko dejavnost: ureditev in vzdrževanje objektov v skladu s predpisi, ki urejajo gradnjo objektov, in nakup pripadajoče opreme ter ureditev priključkov kmetijskega gospodarstva na objekte gospodarske javne infrastrukture,
* nakup kmetijske mehanizacije,
* agromelioracije na kmetijskih zemljiščih v skladu z zakonom, ki ureja kmetijska zemljišča, ter zakonom, ki ureja obnovo, razvoj in zagotavljanje finančnih sredstev,
* nakup rejnih živali,
* obnovo trajnih nasadov,
* postavitev ali obnovo pašnikov in obor za rejo domačih živali ali gojene divjadi ter nakup pripadajoče opreme,
* nakup in postavitev rastlinjakov, ki niso objekti, ter nakup pripadajoče opreme.

Nepovratna sredstva v višini 9 milijonov evrov se zagotovijo iz Programa razvoja podeželja RS 2014–2020, in sicer:

* 2 milijona evrov za naložbe v agromelioracije na kmetijskih zemljiščih, za obnovo trajnih nasadov, ureditev trajnih nasadov, ureditev pašnikov ter nakup in postavitev rastlinjakov, ki niso objekti (sklop A),
* 7 milijonov evrov za naložbe v obnovo gospodarskih poslopij in drugih objektov za kmetijsko dejavnost ter za nakup kmetijske mehanizacije in rejnih živali (sklop B).

Upravičenci do podpore so nosilci kmetijskih gospodarstev, ki so vpisani v register kmetijskih gospodarstev (v nadaljnjem besedilu: RKG), imajo obseg škode v višini najmanj 30 % potenciala kmetijske proizvodnje na kmetijskem gospodarstvu glede na posamezen predmet naložbe ter so prijavili škodo po naravni nesreči – poplavah avgusta 2023, pri čemer je škoda zavedena v Končni oceni škode na stvareh zaradi poplav in zemeljskih plazov avgusta 2023, ki jo je izdelala Državna komisija za ocenjevanje škode po naravnih nesrečah (aplikacija AJDA).

Podpora se dodeli za stroške naložb, ki so nastali pred vložitvijo vloge na javni razpis, vendar ne pred 4. avgustom 2023, do vložitve zadnjega zahtevka za izplačilo sredstev, ki se v skladu z enaindvajsetim odstavkom 102. člena Uredbe lahko vloži do 30. junija 2025. Podpora se dodeli tudi za splošne stroške, ki so neposredno povezani s pripravo in izvedbo naložbe in so nastali od 1. januarja 2014 do vložitve zadnjega zahtevka za izplačilo sredstev. Zadnji rok za vložitev zahtevka za izplačilo sredstev je 30. junij 2025.

Vloge je mogoče predložiti od 25. marca 2024 do vključno 22. maja 2024, do 14. ure.

**30. javni razpis iz podukrepa 4.1 Podpora za naložbe v kmetijska gospodarstva za leto 2024 Operacija: Naložbe v zmanjšanje emisij toplogrednih plinov iz kmetijstva**

Podpora se dodeli za individualne naložbe kmetijskih gospodarstev, in sicer za:

a) izboljšanje učinkovitosti rabe živinskih gnojil ter zmanjšanje emisij toplogrednih plinov in amonijaka:

– ureditev objektov in nakup pripadajoče opreme za skladiščenje živinskih gnojil,

– nakup in postavitev mobilnih objektov in nakup pripadajoče opreme za skladiščenje živinskih gnojil,

– zatesnitev odprtih lagun za skladiščenje živinskih gnojil,

– nakup kmetijske mehanizacije, ki prispeva k zmanjšanju toplogrednih plinov.

b) Ureditev hlevov ali nakup pripadajoče opreme, če upravičenec z isto vlogo na javni razpis uveljavlja podporo za naložbo v povečanje zmogljivosti za skladiščenje živinskih gnojil, ki presegajo minimalne zahteve iz predpisa, ki ureja varstvo voda pred onesnaževanjem iz kmetijskih virov, za najmanj 10 %, oziroma če se bodo z naložbo v ureditev hleva ali nakup pripadajoče opreme povečali obnovljivi viri energije ali učinkovita raba energije za najmanj 10 % glede na stanje pred naložbo.

Nepovratna sredstva v višini 5 milijonov se zagotovijo iz Programa razvoja podeželja RS 2014–2020, in sicer:

* 500.000 evrov za naložbe nosilcev majhnih kmetij (sklop A),
* 3 milijone evrov za naložbe fizičnih oseb, razen za naložbe samostojnih podjetnikov posameznikov in nosilcev majhnih kmetij (sklop B),
* 1,5 milijona evrov za naložbe samostojnih podjetnikov posameznikov in pravnih oseb (sklop C).

Upravičenci do podpore so nosilci kmetijskih gospodarstev, ki so vpisani v RKG in izpolnjujejo pogoje za dodelitev sredstev. Delež sredstev iz Evropskega kmetijskega sklada za razvoj podeželja znaša 100 %. Podpora se dodeli za stroške naložb, ki so nastali od dneva po oddaji vloge na javni razpis in do vložitve zadnjega zahtevka za izplačilo sredstev. Podpora se dodeli tudi za splošne stroške, ki so neposredno povezani s pripravo in izvedbo naložbe in so nastali od 1. januarja 2014 do vložitve zadnjega zahtevka za izplačilo sredstev. Zadnji rok za vložitev zahtevka za izplačilo sredstev je 30. junij 2025. Ne glede na prejšnji odstavek se podpora dodeli tudi za stroške naložb, ki so nastali pred oddajo vloge na javni razpis, vendar ne pred 4. avgustom 2023, če gre za naložbe, ki se izvajajo zaradi škode zaradi poplav in zemeljskih plazov avgusta 2023 (v nadaljnjem besedilu: poplave avgusta 2023), ki je razvidna iz ocene škode, določene v skladu z uredbo, ki ureja metodologijo za ocenjevanje škode (v nadaljnjem besedilu: ocena škode).

Višina podpore, ki jo lahko pridobijo upravičenci, znaša 50 % upravičenih stroškov naložbe. Ta višina se lahko poveča za:

- 20 %: če je kmetijsko gospodarstvo upravičenca razvrščeno v območje z omejenimi možnostmi za kmetijsko dejavnost (v nadaljnjem besedilu: OMD) v skladu s predpisom, ki ureja razvrščanje kmetijskih gospodarstev v OMD,

- 20 %: če je naložba povezana z ukrepom Ekološko kmetijstvo oziroma ukrepom KOPOP in ima upravičenec najmanj 50 % kmetijskih površin vključenih v enega od ukrepov iz te alineje,

- 20 %: za naložbe mladih kmetov,

Višina podpore znaša največ 90 % upravičenih stroškov naložbe.

Upravičenci, ki so utrpeli škodo po naravni nesreči – poplavah avgusta 2023 bodo pri merilih za izbor vlog pridobili dodatno največ 30 točk za horizontalne cilje naložbe. Ocenjuje se delež ugotovljene škode na osnovnih sredstvih za primarno kmetijsko pridelavo, ki so bila poškodovana v naravni nesreči – poplavah avgusta 2023. Upravičenci pridobijo najmanj pet točk, če je imelo kmetijsko gospodarstvo upravičenca v naravni nesreči – poplavah avgusta 2023 škodo na osnovnih sredstvih za primarno kmetijsko pridelavo v višini najmanj polkratnika njenega standardnega prihodka, oziroma največ 30 točk, če je imelo škodo v višini najmanj trikratnika njenega standardnega prihodka v letu 2023.

Vloge se predložijo od 25. marca 2024 do vključno 22. maja 2024, do 14. ure.

\* \* \*

Dodatne informacije (dodati linke):

* [30. javni razpis za podukrep 4.1 za leto 2024](https://www.gov.si/zbirke/javne-objave/30-jr-4-1-nalozbe-zmanjsanje-toplogrednih-plinov-kmetijstvo/)
* [Javni razpis za podukrep 5.2 Podpora za obnovo kmetijskega zemljišča in potenciala kmetijske proizvodnje, ki sta bila prizadeta zaradi naravnih nesreč, slabih vremenskih razmer in katastrofičnih dogodkov](https://www.gov.si/zbirke/javne-objave/javni-razpis-za-podukrep-5-2-obnova-kmetijskega-zemljisca-poplave/)
* [Info točke Programa razvoja podeželja](https://skp.si/aktualno/info-tocke)
* [Spletno mesto Programa razvoja podeželja](http://www.skp.si)